
Saksnr.	Utvalg	Møtedato
	Utvalg for barn, unge og kultur	 



Kommunedirektørens innstilling
Utvalg for barn, unge og kultur vedtar retningslinjene for støtteordningene «Aktiv hele livet» og «Bli med-midler, Tilskudd til aktivitet og fellesskap», jf. vedlegg 1. 
Tildeling av tilskudd etter ordningene skjer administrativt i samsvar med gjeldende delegasjonsreglement. 
Utvalg for barn, unge og kultur orienteres årlig om bruk av midlene, måloppnåelse og fordeling. 


SAKSUTREDNING
Bakgrunn for saken
Bystyret vedtok i desember 2025, gjennom handlingsprogrammet 2026–2029, å etablere to nye støtteordninger innenfor kultur-, idretts-, fritids- og frivillighetsfeltet. Det er avsatt 200 000 kroner årlig til «Aktiv hele livet» og 500 000 kroner årlig til ordningen som tidligere har hatt arbeidstittelen «Gode tiltak». 
I BUK-sak 33/26 behandlet utvalget prinsipielle spørsmål om geografisk avgrensning, hvem som skal kunne søke, og graden av avgrensning og kriterier. Retningslinjene bygger på denne behandlingen og det administrative arbeidet før sommeren 2026. 
Arbeidstittelen «Gode tiltak» foreslås erstattet med «Bli med-midler», med undertittelen «Tilskudd til aktivitet og fellesskap». Hovednavnet er kort og innbyggerrettet, mens undertittelen forklarer hva ordningen gjelder. 
Saksfremstilling
Ordningene har ulike, men utfyllende formål. «Aktiv hele livet» skal gi flere mulighet til å delta i fysisk og sosial aktivitet. «Bli med-midler» skal stimulere til utvikling og fornyelse av aktiviteter og fellesskap. Undertittelen gjør ordningens innhold tydelig i formelle sammenhenger og ved publisering:
Tema	Aktiv hele livet	Bli med-midler
Formål	Økt fysisk og sosial deltakelse, folkehelse, tilhørighet og åpne møteplasser. 	Nye eller videreutviklede tiltak som styrker aktivitet, deltakelse og fellesskap. 
Målgruppe	Innbyggere i Porsgrunn, særlig grupper som møter barrierer for deltakelse. 	Innbyggere som står i fare for utenforskap eller deltar lite i eksisterende tilbud. 
Søkere	Frivillige organisasjoner, lag og foreninger, samt private aktører med samfunnsnytte og frivillighetselement. 	Frivillige aktører, nettverk og uformelle grupper med ansvarlig søker, samt private aktører med samfunnsnytte og frivillighetselement. 
Prioritering	Åpne lavterskeltilbud, tilgjengelighet, samarbeid og lokal forankring. 	Nytenkning, nye målgrupper, møteplasser, samarbeid og gjennomføringsevne. 
Behandling	Løpende administrativ behandling og årlig rapportering til BUK. 	Løpende administrativ behandling og årlig rapportering til BUK. 

Løpende behandling gir fleksibilitet gjennom året. Administrativ behandling gir rask oppfølging, mens årlig rapportering til BUK ivaretar politisk innsyn og kontroll. 
Økonomiske og administrative konsekvenser 
Ordningene gjennomføres innenfor vedtatte årlige rammer på henholdsvis 200 000 kroner og 500 000 kroner. Behandling, oppfølging og rapportering ivaretas administrativt innenfor tilgjengelige ressurser. 
 
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	x	 	 
Konsekvens for miljøet på kort og lang sikt 	 	x	 	 
Økonomiske konsekvenser i et langt perspektiv	 	 	x	 
Konsekvens for folkehelsen, herunder vurdering av tilpasning til aldersvennlig samfunn	 	 	x	 

